Onsdag formiddag arbejde Brønderslev Kommunes Beredskab for at mindske et gylleudslip i Voer Å. Her er en gyllevogn væltet på en mark ved Vester Idskovvej, og omkring 3000 liter gylle menes at være sluppet ud i åen. Gyllevognen kan rumme 20.000 liter gylle, men den var langt fra fuld ved uheldet. Da beredskabet nåede frem til den væltede gyllevogn, var en stor del af vognens indhold løbet ud i åen, og siden har beredskabet arbejdet for at hindre videre udslip. - Der er lavet en opdæmning med en rendegraver omkring gyllevognene, forklarer beredskabsinspektor Klaus Andersen, der er indsatsleder på stedet. Men noget tyder på, at landmanden er sluppet heldigt fra udslippet. Ifølge Klaus Andersen er der stærk strøm i åen, og det har formentlig sendt gyllen hurtig ud mod havet. Dermed er det ikke muligt for beredskabet at samle gylle op fra åen. Der er miljøfolk på vej til udslipsstedet for at lave yderligere undersøgelser. Føreren af traktoren er ikke kommet noget til ved uheldet.

Referat:
En gylletank er væltet på en mark nord for Dronninglund, og beredskabet arbejder nu på at mindske udslippet.